ΓΡΑΠΤΗ ΕΡΩΤΗΣΗ E-0114/00

υποβολή: Camilo Nogueira Romn (Verts/ALE) προς το Συμβούλιο

(31 Ιανουαρίου 2000)

Θέμα: Προβλέψεις της ΕΕ σχετικά με τον ΠΟΕ μετά την αποτυχία της διάσκεψης του Seatle

Ανταποκρίνονται στην αλήθεια οι πληροφορίες που δόθηκαν από τα μέσα μαζικής ενημέρωσης σχετικά με την επανέναρξη των διαπραγματεύσεων του λεγομένου Γύρου της Χιλιετίας μεταξύ των διαφόρων οικονομικών φορέων των βιομηχανοποιημένων χωρών και των φτωχότερων ή αναπτυσσομένων χωρών, μετά την αποτυχία της διάσκεψης του ΠΟΕ στο Seatle;

Σε περίπτωση καταφατικής απάντησης, τί γνώμη έχει το Συμβούλιο για τη συμμετοχή του Ευρωπαϊκού Κοινοβουλίου στον προσδιορισμό της ευρωπαϊκής θέσης ενώπιον της νέας κατάστασης που σκιαγραφείται και έχονταςπόψη την εν τω μεταξύ σημειωθείσα μεταστροφή της ευρωπαϊκής και διεθνούς κοινής γνώμης;

Απάντηση

(28 Μαρτίου 2000)

1. Το Συμβούλιο, στα σχετικά συμπεράσματά του της 26ης Οκτωβρίου 1999, έχει καθορίσει τη συγκεκριμένη θέση της Ευρωπαϊκής Ένωσης ως προς το θέμα της προετοιμασίας της Τρίτης Υπουργικής Διάσκεψης του ΠΟΕ στο Σηάτλ. Κατά τις σχετικές εργασίες, το Συμβούλιο επανέλαβε την ακράδαντη πεποίθησή του ότι η διεξαγωγή κύκλου συνολικών εμπορικών διαπραγματεύσεων αποτελεί τον καλύτερο τρόπο για την αντιμετώπιση των προκλήσεων από τις τρέχουσες οικονομικές μεταβολές, για την αποτελεσματική διαχείριση των διαδικασιών της παγκοσμιοποίησης, για τον πολλαπλασιασμό των ευκαιριών ανταλλαγών και ανάπτυξης σε διεθνές επίπεδο, και, τέλος, για την ισόρροπη συνεκτίμηση των συμφερόντων όλων ανεξαιρέτως των μελών του ΠΟΕ, και, ιδιαίτερα, των αναπτυσσόμενων χωρών.

Συγχρόνως, το Συμβούλιο τόνισε ότι είναι άκρας σημασίας ναπάρξει αμέριστη συμμετοχή της κοινωνίας των πολιτών στην ανωτέρω διαδικασία, και να συνεχιστεί, για το σκοπό αυτόν, ο προς αυτήν διάλογος, ώστε να μην αγνοηθούν τα έννομα συμφέροντά της και τα θέματα που την απασχολούν.

2. Το Ευρωπαϊκό Κοινοβούλιο, στο σχετικό ψήφισμά του της 18ης Νοεμβρίου 1999, συμμερίζεται σε μεγάλο βαθμό τους καθορισμένους στόχους του Συμβουλίου, ιδιαιτέρως δε τον σφαιρικό τρόπο προσέγγισης τον οποίο δέχονται τα ανωτέρω συμπεράσματα.

3. Μετά την αποτυχία της Διάσκεψης του Σηάτλ, τα όργανα του Συμβουλίου διερευνούν, πλέον, βάσει στοιχείων που δόθηκαν από την Επιτροπή και που αναπτύχθηκαν και από τον Επίτροπο Lamy κατά την πρόσφατη παράστασή του ενώπιον της Επιτροπής Εξωτερικού Εμπορίου, Έρευνας και Ενέργειας του Ευρωπαϊκού Κοινοβουλίου, τους καταλληλότερους δυνατούς τρόπους για την επίτευξη των στόχων των συμπερασμάτων της 26ης Οκτωβρίου 1999, στόχων που εξακολουθούν και σήμερα να αποτελούν τη βάση της θέσης της Ένωσης για τις προσεχείς εμπορικές διαπραγματεύσεις στα πλαίσια του ΠΟΕ. Πέραν αυτών, τα όργανα του Συμβουλίου θα αναλάβουν, συγχρόνως, μιαν ανάλυση των ελλείψεων πουπήρξαν κατά την προπαρασκευή και τις διαδικασίες της Διάσκεψης του Σηάτλ, ώστε να εντοπιστούν οι ενδεδειγμένοι μηχανισμοί με στόχο τη βελτίωση της αποτελεσματικότητας καθώς και της εσωτερικής και εξωτερικής διαφάνειας της διαδικασίας του ΠΟΕ, καθώς, επίσης, και την εξασφάλιση της πλήρους συμμετοχής του συνόλου των μελών του.

4. Προκαταρκτική συζήτηση πολιτικού επιπέδου θα διεξαχθεί για όλα αυτά τα ζητήματα κατά την άτυπη συνάντηση των αρμοδίων για τα εμπορικά θέματα Υπουργών που έχει προβλεφθεί για τις 17-18 Μαρτίου 2000, στο Πόρτο. Κατόπιν, στο Συμβούλιο Γενικών Υποθέσεων θα εναπόκειται να καθορίσει τους σχετικούς πολιτικούς προσανατολισμούς και προσανατολισμούς στρατηγικής.